Minen vruntliken grot tovoren. Willet weten, erwerdighen heren, borghermestere unde radmen der stad Revele, dat desse jeghenwardighe breffwiser Nigels Swenssone, mynes gnedighen heren des koninghes schattebur, heft my gheseen laten eynen openen breff, den de kerkhere to Poye, gheheten her Thomas, heft beseghelt, so ludende, dat de moder eynes gheheten Peter Ghildesknecht, dar mit jw vorstorven saligher dechtnisse, heft ene mundich unde mechtich ghemaket to manende unde optoborende van erer weghen, wes eer boren mach na erem sone Petere vorgescreven to ervende. Worumme bidde ik jw, erwerdighen heren, vruntliken, dat gy dessem sulven Nigels Swenssone behulpelik unde vorderlik willen wesen, dat eme dat mochte unghehindert volghen, wes der guden vrouwen na ereme doden sone boren mach to ervende na utwisinghe des openen breves, den he darup heft. Welk ik gherne jeghen jw vorschulden wil in sodan eynem gheliiken edder an eynem groteren. Hiirmede bevele ik jw Gode almechtichs und unde salich to langhen salighen tiiden. Wat jw leff is, dat do ik gherne. Gescreven uppe Raseborgh des midwekens vor sunte Juriens daghe. Otto Pogwisch ridder. Adress: Den erwerdighen heren, den borghermesteren unde den radmannen der stad Revele, kome desse breff mit werdicheyt.